《探春慢 立夏日看汪园莺粟》
明代·曹溶

湖雨斜收，锦帆脉脉，閒游一任疏散。弄酒台荒，买歌金尽，白发难教且缓。

闻道临风处，剩无数、腰肢香软。愁红怨绿平分，韶光还放轻暖。

细数隔年花信，过老圃商量，翠靥重剪。乳燕来时，杜鹃啼后，别占谁家池馆。

不向东君笑，似失路、琵琶天远。客里怜伊，凭栏唤将春转。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。